Martin Ødegaard

Martin Ødegaard (* 17. december 1998, Drammen, Nórsko) je nórsky futbalový záložník, ktorý je kapitánom klubu Arsenal FC. Bol považovaný za futbalový supertalent. V pätnástich rokoch sa stal najmladším hráčom aj strelcom v histórii najvyššej nórskej ligy a tiež najmladším reprezentantom nórskeho národného A-tímu.

Klubová kariéra

Strømsgodset IF 
V 14 rokoch bol na tréningových stážach v európskych veľkokluboch a to v Manchestri United a Bayerne Mníchov. V najvyššej nórskej lige debutoval v drese Strømsgodset IF 13. apríla 2014 v zápase proti Aalesunds FK, čím sa stal najmladším hráčom v histórii nórskej najvyššej ligy. 16. mája 2014 strelil štvrtý gól svojho tímu v zápase proti Sarpsborg 08 FF (výhra 4:1) a stal sa tak najmladším strelcom v histórii nórskej najvyššej ligy. V sezóne 2014/15 sa oň strhla bitka najväčších svetových klubov. Medzi záujemcov o jeho služby patrili napr. Bayern Mníchov, Borussia Dortmund, AFC Ajax, Liverpool, Manchester United, Manchester City, Real Madrid, Barcelona.

Real Madrid 
V januári 2015 prestúpil za 3 milióny eur do španielskeho veľkoklubu Real Madrid. Začlenil sa do rezervného tímu vedeného Zinedine Zidanom. Tréner A-mužstva Carlo Ancelotti ho však dopísal na súpisku pre Ligu majstrov UEFA 2014/15. Ødegaardov otec Hans Erik dostal v Reale miesto mládežníckeho trénera. V A-tíme Realu Martin debutoval 23. mája 2015 v zápase La Ligy proti Getafe CF (výhra 7:3). Na ihrisko sa dostal v drese číslo 41 v 58. minúte za stavu 5:3 a vystriedal autora hetriku Portugalca Cristiana Ronalda. Vo veku 16 rokov a 157 dní sa stal najmladším debutantom v „áčku“ Realu Madrid.

Do 10. januára 2017, kedy odišiel hosťovať do holandského mužstva SC Heerenveen, odohral za A-tím Realu len 2 zápasy, jeden v La Lige a jeden v Copa del Rey. Nastupoval pravidelne za treťoligový rezervný tím (62 zápasov a 5 gólov do 10. januára 2017).

SC Heerenveen (hosťovanie) 
V januári 2017 odišiel na osemnásť mesačné hosťovanie do holandského klubu SC Heerenveen. Tu v 40 odohraných zápasoch strelil 3 góly.

Vitesse Arnhem (hosťovanie) 
V sezóne 2018/19 odišiel na hosťovanie do holandského klubu Vitesse Arnhem, kde v 35 odohraných zápasoch strelil 9 gólov.

Real Sociedad (hosťovanie) 
V júli 2019 odišiel na hosťovanie do španielskeho klubu Real Sociedad, kde doteraz odohral 20 zápasov v ktorých strelil 4 góly a pridal 5 asistencií.

Arsenal (hosťovanie) 
27. januára 2021 bolo potvrdené hosťovanie v anglickom Arsenale, kde mal Ødegaard stráviť zvyšok sezóny 2020/21. V Premier League debutoval 30. januára 2021. Arsenal doma čelil Manchestru United a remizoval 0:0. Ødegaard vkročil na trávnik v 85. minúte a vystriedal Emila Smitha Roweho.

Arsenal 
20. augusta 2021 Arsenal oznámil, že Ødegaard do klubu prestupuje natrvalo. Prestupový poplatok dosiahol výšku 35 miliónov EUR a 5 miliónov EUR v bonusoch. Ødegaard podpísal štvorročnú zmluvu do roku 2025, pričom klub má opciu na predĺženie o jeden rok.

Po odchode predchádzajúceho kapitána klubu Pierra-Emericka Aubameyanga a dočasného kapitána Alexandra Lacazetta vymenoval tréner Mikel Arteta Ødegaarda za nového kapitána Arsenalu pred sezónou 2022/23.

Reprezentačná kariéra 
19. augusta 2014 ho tréner Per-Mathias Högmo nominoval do A-mužstva Nórska pre priateľský zápas so Spojenými arabskými emirátmi. V stretnutí hranom 27. augusta v Stavangeri (remíza 0:0) nastúpil Martin do zápasu a stal sa tak najmladším nórskym reprezentantom seniorského tímu a to vo veku 15 rokov a 253 dní. Prekonal tak rekord Tormoda Kjellsena z roku 1910 (15 rokov a 351 dní).

Ďalší vekový rekord prekonal 13. októbra 2014 v kvalifikačnom zápase na EURO 2016 proti Bulharsku (výhra 2:1), stal sa totiž najmladším hráčom európskej kvalifikácie (vo veku 15 rokov a 300 dní), prekonal rekord Islanďana Sigurðura Jónssona z roku 1983 16 rokov a 251 dní).

Osobný život 
Jeho otcom je bývalý nórsky futbalista Hans Erik Ødegaard, jeho idolom bol argentínsky hráč Lionel Messi. Ďalším vzorom mu je brazílsky stredopoliar Philippe Coutinho.

Referencie

Zdroj 

Nórski futbalisti
Hráči Arsenal FC
Hráči SBV Vitesse
Hráči SC Heerenveen
Hráči Real Sociedad
Hráči Real Madrid CF
Futbaloví stredopoliari